Vandag in Woorde: Rooi deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Rooi
Aantal woorde: 519
Kiekies laat weet .... Die tema vir hierdie week is 'Rooi'.
Rooi is die kleur van die vroue van die nag. Sagte rooi sensuele lippe en lang rooi naels. Ek het grootgeword met die idee dat net prostitute rooi skoene en onderklere dra. Nee, ek weet nie waar ek daaraan gekom het nie. Seker omdat daar altyd na die rooilig distrik verwys was.
Rooi is die kleur van gevaar en pyn. Van hoe bloeddruk en hoofpyn. 'Nou hoe verklaar jy dit, Kiekies?' vra jy. Wel, 'n kleur koördineerder het verklaar dat as mens te veel rooi in jou sitkamer het, sal jou kuiermense vinnig onrustig raak en nie lank kuier nie. Weet nie of dit 'n probleem of 'n oplossing is nie. Toe ek in 'n stadium so bietjie hipertensie ontwikkel, verklaar 'n vriendin dis omdat ek rooi gordyne en kussinkies in my sitkamer het. Nou ja, dis nie ek wat so sê nie.
Rooi is die kleur van druip sirkels op 'n skoolrapport. Of te wel, dit was so. In die dae toe 'n rapport nog handgeskrewe was. Hoe dit deesdae aangedui word, weet ek nie eers nie.
Rooi was ook die kleur van kommunisme. Is dit nog so? En die kleur van die verdomde Engelse en hulle taal, wat volgens my pa die oorsaak was van al die probleme in die land. En dan het twee van hulle ook nog sy dogters se harte gesteel.
Rooi is die kleur van waarskuwing. Van stop en wag.
Wat beteken rooi jou lewe? Vertel vir ons! In welke vorm van skryf ook al in jou rooi bloed loop en jou hart rooiwarm laat klop. Of wat laat jou humeur tot in die rooi styg? Ons wil dit ook graag hoor. Hoe rooier jou skryfsel, hoe mooier vir die lesers.
Genade Die lewe Geluk Kinders Frustrasie Familie Regering Werk Verhoudings Kos vriende Vrouens Mans Sosiale kommentaar Diere Kuns Inspirerend Romanties Verjaarsdae Fantasie Vreugde